<classify> MKUU wa Majeshi ya Ulinzi Tanzania, Jenerali Venance Mabeyo amesema maofisa waliostaafu kazi wataendelea kuwa sehemu ya jeshi kwa kutoa ushauri kutokana na uzoefu na kuwataka wanajeshi wanaoendelea kutumikia Taifa kufuata misingi na maadili ili wanapomaliza muda wa utumishi kazini waagwe kwa heshima. Jenerali Mabeyo alisema hayo jana katika Kambi ya Twalipo Wilaya ya Temeke Mkoa wa Dar es Salaam wakati wa hafla ya kuwaaga Meja Jenerali watatu na Brigedia Jenerali sita ambao wamestaafu utumishi jeshini, na kuongeza mwanajeshi ili apewe heshima anatakiwa awe na nidhamu awapo kazini.Wastaafu hao ni Meja Jenerali Issa Suleiman Nassor, Gaudence Milanzi na Denis Janga na Brigedia Jenerali ni Zoma Kongo, Nicodemus Mwangela, Charo Yateri, Raymond Mwanga, Juma Mwinula na Joyce Kabati. Wanajeshi ambao bado wapo kazini wajitahidi kuwa na nidhamu ili watakapostaafu wapewe heshima kama hii ya leo kwani mwanajeshi akistaafu huagwa kwa heshima, tofauti na akifukuzwa kwani hawezi kupewa heshima hii, alisema Jenerali Mabeyo. Nao baadhi ya maofisa waliostaafu waliwataka wanajeshi ambao wamebaki kuitumikia nchi kwa moyo mmoja.Brigedia Jenerali Joyce Kabati aliwaasa wazazi na walezi kuacha dhana potofu kuwa watoto wa jinsi ya kike hawawezi kuwa wanajeshi na kuwatia shime kuwahimiza wapende kazi hiyo. Meja Jenerali Dk Denis Janga alisema katika kipindi chake cha utumishi wake jeshini, alikuwa daktari na alishiriki Vita ya Uganda hivyo aliwaasa wananchi kulinda amani iliyopo na kuepuka na migogoro kwa vita si nzuri.Niliyoyashuhudia wakati wa ile vita sitaki kuona yanatokea maana watu walipata shida sana, alisema Dk Janga.Aidha, wanajeshi hao wastaafu wamemshukuru Mungu kwa kuwasaidia kumaliza kipindi chao salama na kupata heshima ya kuagwa kwa amani.  <topic>: KITAIFA 